钦定古今图书集成/明伦汇编/官常典/第421卷 > 贾谊新书 > 叔孙俊
## 钦定古今图书集成/明伦汇编/官常典/第421卷 > 贾谊新书 > 叔孙俊

按《魏书叔孙建传》：“建长子俊，字丑归，少聪敏。年十五，
内侍左右。性谨密，初无过行，以便弓马，转为猎郎。太
祖崩，清河王绍闭宫门，太宗在外，绍逼俊以为己援。
俊外虽从绍，内实忠款，仍与元磨浑等说绍，得归太
宗，事在《磨浑传》。是时，太宗左右，唯车路头、王洛儿等
及得俊等大悦，以为爪牙。太宗即位，命俊与磨浑等”
拾遗左右。迁卫将军，赐爵安城公。朱提王悦怀刃入
禁中，将为大逆。俊觉悦举动有异，便引手掣之，乃于
悦怀中得两刃匕首，遂杀之。太宗以俊前后功重，军
国大计，一以委之。群官上事，先由俊铨校，然后奏闻。
性平正柔和，未尝有喜怒之色。忠笃爱厚，不谄上抑
下。每奉诏宣外，必告示殷勤，受事者皆饱之而退，事
密者倍至蒸仍，是以上下嘉叹。泰常元年，卒，时年二
十八。太宗甚痛悼之，亲临哀恸，朝野无不追惜。赠侍
中、司空、安成王，谥孝元。赐温明秘器，载以辒辌车，卫
士导从，陪葬金陵。子蒲袭爵。后有大功及宠幸贵臣
薨，赙送终礼，皆依俊故事，无得逾之者。初，俊既卒，太
宗命其妻桓氏曰：“夫生既共荣，没宜同穴，能殉葬者
可任意。”桓氏乃缢而死，遂合葬焉。